
Lukijalle - osattavat hommelit

Tämä kirja on tarkoitettu sinulle, joka uskallat poistua mukavuusalueeltasi ja kokeilla käsilläsi uusia taitoja. Kerron kokemukseni kautta koeteltuja ohjeita, joiden avulla huomaat pystyväsi oppimaan itsellesi ennestään vieraita taitoja. Opastan sinua ja annan vinkkejä, joita ei tavallisesti kirjoista löydä. Osaat, kun uskallat aloittaa ja tehdä päätöksen toteuttaa projektisi.


Tässä kirjassa paneudutaan töihin, joissa ongelmaa pohtiessa ensiksi tulee mieleen, kenellä työn teettäisi ja paljonkohan se maksaisi. Aina ei kuitenkaan kannata teettää toisella. Tosin joskus se on parempi vaihtoehto itselle liian haasteellisessa urakassa.


Kirjan kuvat on itse otettuja tai piirrettyjä, tekoälyllä tehtyjä sekä käytetty kaupallista Vecteezy online-markkinapaikkaa, jossa käyttäjät voivat lisensoida arkistokuvia, vektorigrafiikkaa ja arkistomateriaalia taiteilijoilta. Käytetyt lähteet ovat tekstin lomassa kirjoitetun aiheen jälkeen. Omien sekä tekoälykuvien ja kuvioiden osalta ei ole lähdemerkintää.


Itse tehden saat työn valmiiksi huomattavasti pienemmin kustannuksin. Laite- ja konevuokraamoista saa hyvinkin edullisesti päiväksi tai pariksi työkaluja, joita ei itsellä satu olemaan tai kaveripiirissä ole lainattavaksi. Näissä ohjeissa olevia työmenetelmiä voi soveltaa melkeinpä rajattomasti.


Kirja ohjaa myös huoltamaan omaisuutta, jolloin esineiden käyttöikä pitenee. Oikeanlaista huolettomuutta saa, kun paikat on kunnossa.


Kirjoita kirjan marginaaliin huomioitasi ja tee muistiinpanoja. Joidenkin kappaleiden jälkeen on varattu ”ruutupaperia”/ tilaa omille merkinnöille ja suunnitelmille.


Mukavia hetkiä kirjan ja oman puuhastelun parissa.


Arto Jormalainen

1. Esineiden kiinnittäminen seinään




Katso ohjeet toimiviin kiinnitysratkaisuihin, äläkä poraa reikää tehdessäsi sähköjohtoon tai vesiputkeen.





Seinän rakenteella on yhtä iso merkitys kuin sillä, mitä seinään kiinnitetään. seinämateriaali Selvitä ennen esineen kiinnittämistä seinään.

Seinän materiaalista saa selvyyden esim. sitä koputtelemalla tai poraamalla siihen 5–6-millinen reikä. Terän mukana tuleva pöly paljastaa, mistä seinä on tehty. Kipsipöly on valkoista ja tarttuvaa, kevytbetoni ja betoni harmaata ja karkeaa, tiili punertavaa ja sotkevaa. Jos terä lipsahtaa tyhjyyteen sentin tai parin poraamisen jälkeen, seinässä on lähes varmasti kipsi- tai lastulevy.


Taulun tai peilin kiinnittäminen seinälle onnistuu helposti, kun valitset oikeat välineet ja kiinnitysmenetelmät seinämateriaalin mukaan. On väärä luulo, etteikö ohueen kipsilevyseinään voi kiinnittää painavaa kirjahyllyä tai kaappia. Esineiden kiinnittämiseen tarvitaan vain oikea tulppa (proppu), joka pitää esineen lujasti kiinni seinässä. Tulppa pitää valita tarkasti sen perusteella, mistä materiaalista seinä on tehty. Lisäksi tarvitaan materiaalin poraamiseen sopiva terä.


Kun välineet ovat kunnossa, ohueen kipsilevyyn voi kiinnittää jopa jatkovarren päässä olevan taulutelevision tai isokokoisen hyllyn.


Oikean yhdistelmän löytämiseen tarvitaan tietoa tulpista (propuista), rakennusmateriaaleista ja poranteristä.


Ohessa erilaisia tulppia ja miten ne käyttäytyvät seinäpinnan nurjalla puolella.

Vinkki: Vanhan tulpan voi irrottaa näppärästi viinipullonavaajalla, missä on kahvat molemmilla puolilla. Kierrä avaajan ruuvi tulppaan kiinni ja nosta tulppa kahvoja kääntämällä. Tulpan voi myös iskeä vasaran ja naulan avulla seinän sisään. Täytä kolo tasoitemassalla.

Sähköjohdot ja putket


Seinän sisällä kulkevien sähköjohtojen ja vesiputkien paikantaminen on myös tärkeää ennen porausta tai remontointia, jotta vältytään vahingoilta ja turvallisuusriskeiltä. Tekstiosan lopussa on muutamia käytännöllisiä vinkkejä ja menetelmiä näiden etsintään.


Valitse oikeat kiinnitystarvikkeet seinämateriaalin mukaan


- Betoniseinä: Käytä porakonetta, betoniterää ja sopivan kokoista proppua ja ruuvia. Valitse ruuvin pituus ja proppukoko taulun painon mukaan.


- Tiiliseinä: Samat periaatteet kuin betoniseinällä. Poraa reikä ja käytä proppuja ja ruuveja.


Kiviporan terissä on yleensä kovametallikärki, joka kestää kulutusta ja tekee porauksesta tehokkaampaa. Kärki on usein leveämpi tai litteämpi kuin puutai metalliporanterissä, mikä auttaa sen leikkauskykyä kovissa materiaaleissa. Monissa kiviporan terissä on myös spiraalimainen varsi, joka poistaa irrotetun materiaalin porausreiästä, vähentäen kitkaa ja pitäen porausnopeuden tehokkaana.

- Kipsilevyseinä: Käytä harvakierteisiä kipsilevyruuveja tai - ankkureita, jotka ovat suunniteltu tukemaan painoa kipsilevyssä. Tämä on erityisen tärkeää, jos taulu/ esine on painava. Tavalliset ruuvit muovisten proppujenkin kera käy, jos kiinnitettävä taulu ei ole kovin raskas.


- Lastulevyseinä: Perusominaisuuksiltaan lastulevy on verrattavissa puuhun. Verhoilukäytössä olevien levyjen paksuus on 12 mm, joten pientä naulaa tai ruuvia ei tarvitse välttämättä iskeä tai ruuvata levystä läpi.


- Puurima- tai hirsiseinä: Käytä naulaa tai puuruuvia ja naulaa/ kierrä suoraan seinään ilman proppuja.


Työvaiheet


Mittaa ja merkitse paikka. Varmista vatupassilla, että taulu on suorassa. Merkitse lyijykynällä paikat, joihin kiinnikkeet tulevat, jotta kiinnitys onnistuu tarkasti. Mieti kuinka paljon taulu painaa. Valitse kiinnikkeiden määrä sen mukaan. Kipsilevyseinä kestää maksimissaan 15–20 kilon painoisen taulun tai hyllyn.


Mieti taulun paikka seinässä ja merkitse kiinnikkeen paikka taulun taakse lyijykynällä. Kiinnikkeen paikan määrittää taulun ripustusratkaisu: Taulun takana voi olla rautalanka tai naru, jonka keskikohdan etäisyys tulee mitata taulun yläosasta.


Kiinnityskohta voi olla myös taulun yläreunassa keskellä tai kaksi kohtaa taulun yläosassa nurkissa. Nämä voivat olla esim. metallilenkkejä tai upotettuja koloja kehyksessä. Huomioi nämä.


Jos kiinnität useamman taulun vierekkäin, mittaa kunkin taulun kiinnityskohta erikseen. Tuskin niissä on saman mittainen lanka.


Kiinnitä ripustuskoukut tai ruuvit seinään.




Näitä tarvitset


Puu-, kipsi- tai lastulevyseinä:


mitta, kynä/rajausteippi, vatupassi, nauloja tai ruuveja, akkuporakone tai ruuvimeisseli, tulpan/ propun kanssa saman kokoinen puu- tai metalliporanterä, kiinnikkeet


Tiili- ja betoniseinä:


iskuporakone, kivi- tai timanttiporanterä, proppuja ja ruuveja





- Kevyet taulut: Pienet naulat tai taulunkoukut riittävät kipsiseinässä tai puuseinässä.


- Painavat taulut: Käytä tukevampia koukkuja ja ruuveja, jotka kestävät painoa. Tarkista kiinnikkeiden kantavuus.


Ripusta taulu. Kun kiinnikkeet ovat paikallaan, ripusta taulu koukkuihin tai ruuveihin. Tarkista lopuksi vielä suoruus vatupassilla.


1.1 Erilaisia kiinnitystapoja


Ruuvi ja tulppa tai proppu -yhdistelmä:


Ruuvi sopii kaikkiin seinätyyppeihin, ja se kierretään ruuvinvääntimellä, akkuporakoneella tai ruuvitaltalla tulpan sisään. Tämä menetelmä – poraus, tulppa ja ruuvi – takaa tukevan ripustuksen, joka yleensä kantaa kaikista painavimmatkin taulut.


Ripustuskisko:


Ripustuskisko sopii erityisesti silloin, jos haluaa vaihtaa taulujen paikkaa usein. Ripustuskisko kiinnitetään pakkauksen mukana tulevilla kannakkeilla, ruuveilla ja tulpilla seinään katon rajaan. Kiskot soveltuvat myös painaville tauluille, mutta tarkista aina tuoteselosteesta, paljonko painoa kisko kestää.


Naula/ ruuvi:


Naulaa voi käyttää kaikkiin seinätyyppeihin, mutta ruuvi ja tulppa on aina naulaamista tukevampi vaihtoehto. Aivan uusien rakennusten betoniseinät ovat usein niin kovia, ettei naula uppoa niihin lainkaan. Kipsi- ja puuseiniin ja pehmeämpiin betoniseiniin naula lyödään vasaralla noin 45 asteen kulmaan.

Käytä erityisesti ripustamiseen tarkoitettua naulaa – sen metalliseos on kovempaa kuin tavallisissa nauloissa. Ohuet listanaulat eivät ole suositeltavia, koska ne väljistyvät kovin helposti kipsilevyseinässä.


Varmista etenkin pehmeän seinän kohdalla, että naula on riittävän pitkä, jotta se kantaa taulun painon. Koputtelemalla löydät seinän rungon koolauspuun, mihin voi kiinnittää raskaampiakin tauluja, jopa kaappeja.


Ruuveja on joka lähtöön: Yksinkertaisen uritetun ruuvin pään lisäksi on olemassa kolme erilaista ruuvin päätä, joihin ruuvimeisseli tai terä sopii: Phillips (PH),

Pozidriv (PZ) ja Torx (TX). Pozidriv (PZ) on kaikkein yleisin.


PZ-ruuvien päissä on enemmän uria kuin PH-ruuvin päässä. Ruuvin päätä vastaavan (PZ)-ruuvimeisselin kärjessä on suorat sisäreunat, joiden välissä on rinnakkaistuet. Nämä sopivat ruuvin pään uriin. Pozidriv-ruuvimeisselin tai -kärjen tunnistaa pyöristetystä kärjestä.


Lisäksi puhutaan kupukanta-, uppokanta-, kuusiokanta-, puu-, metalli, gyproc-/kipsilevy-, kaluste-, karmi-, betoni-, kansi-, terassi-, ankkuri-, porakärki-, silmukka- koukkujne. ruuveista. Tässä yhteydessä emme puutu näiden kierrekiinnittimien sielunmaisemiin. Yleisruuvit käyvät pääsääntöisesti lähes kaikkiin tarkoituksiin, mutta erikoiskohteissa kannattaa kysyä oikeaa ruuvia kauppiaalta. Oikea ruuvi oikeassa kohteessa takaa hyvän lopputuloksen.

Lähde: https://www.skileurope.com/fi/vaiheittaiset-ohjeet/ruuvaaminen-puuhun-ja-muoviin.html


Ripustuskoukut:


Valkoiset pienet muovikoukut, joissa on kolme tai neljä piikkiä, napautetaan vasaralla seinään. Kovimpiin betoniseiniin ne eivät uppoudu, mutta muihin seinätyyppeihin kyllä. Taulukoukut kantavat kevyitä tauluja, kuten pieniä valokuvakehyksiä.


Tarratyynyt:


Tarratyynyjen hyvä puoli on, ettei seinään tarvitse tehdä reikiä lainkaan. Niistä kannattaa kuitenkin valita laadukas tuotemerkki, jotta varmistut siitä, ettei tarrasta jää seinään jälkeä. Tarratyyny pysyy kiinni kovassa ja puhtaassa seinäpinnassa, mutta ei esimerkiksi pölyisessä rappaus- tai tiiliseinässä. Tarkista maalatussa seinässä, että maali on hyvässä kunnossa eikä irtoa.


Myös uudehko, esimerkiksi muutama kuukausi sitten seinään sivelty maali voi olla herkkä irtoamaan, erityisesti jos maalaus on tehty kosteana vuodenaikana. Tarratyynyt kantavat kaikista pienimpiä ja kevyitä kehyksiä. Tarkista maksimipaino pakkauksesta.


1.2 Sähkökaapeleiden ja vesiputkien paikantaminen


Johtojen ja putkien etsiminen ulkoisten merkkien avulla


- Kaapelit ja putket seinän reunoilla: Sähkökaapelit kulkevat useimmiten seinän reunoilla (esimerkiksi pistorasioiden tai katkaisijoiden lähellä), ja ne kulkevat yleensä suoraviivaisesti.

Putket puolestaan voivat noudattaa rakennuksen vedenjakelusuunnitelmaa, ja niitä on tyypillisesti keittiön ja kylpyhuoneen seinissä. Näin ollen seinän keskiosissa ei tavallisesti ole ongelmia taulujen kiinnitykselle.


- Lämpötilan ero: Joissain tilanteissa lämpötilamittari (kuten infrapunalämpömittari) voi auttaa havaitsemaan lämminvesiputket, erityisesti jos niissä on virtaavaa kuumaa vettä. Peseytymistiloissa vesiputket voivat olla pinta-asennettuja.


Sähkö- ja vesiasennuskuvien tarkistus


- Rakennusvaiheessa otetut asennuskuvat tai piirustukset voivat olla arvokas apu kaapeleiden ja putkien sijainnin selvittämisessä. Taloyhtiön tai kiinteistön rakennuspiirustuksista voi löytää tietoa sähköjohdoista ja putkien sijoituksista. Tällaiset suunnitelmat ovat yleensä arkistoituina kiinteistön huollossa tai rakennuttajalla.


Jos suunnitelmat eivät ole saatavilla tai ne ovat vanhentuneet, voi olla tarpeen kutsua ammattilainen, esimerkiksi sähköasentaja tai putkimies, tekemään tarkistus.


Etsintälaitteella putkien ja johtojen paikannus


- Kaapelinhakulaitteet ja monitoimiskannerit/ putkiskannerit: Nykyään on olemassa monipuolisia, markkinoilta saatavia skannereita ja kaapelinhakulaitteita, jotka voivat tunnistaa metalliputkia, sähköjohtoja ja jopa puurunkoa seinän sisällä.


Konevuokraamoista on myös saatavilla sopivia laitteita edulliseen päivähintaan Useimmat myymälöistä saatavat kodin käyttöön tarkoitetut edullisemmat perusmallit paikantavat yleensä metallirakenteet, kun taas kehittyneemmät mallit voivat tunnistaa myös muovisia putkia, joissa on vettä tai ilmaa. Skannerit tunnistavat eri materiaaleja muutaman senttimetrin syvyydestä.


- Infrapuna- tai lämpökamerat: Vesiputkien tunnistamisessa lämpökamerat voivat olla hyödyllisiä, erityisesti jos putkistossa kulkee kuumaa vettä, sillä kameran avulla voi nähdä lämpötilan vaihteluita seinän pinnassa. Lämpökuvaus ei kuitenkaan yleensä ole tehokkain keino sähkökaapeleiden paikantamiseen, elleivät kaapelit ole kuormitettuna ja siten lämpene.


- Syvyysmittaus: Joissakin laitteissa on syvyysmittaus, jonka avulla voi arvioida, kuinka syvällä seinän pinnan alla johdot tai putket sijaitsevat. Tämä auttaa määrittämään, onko esimerkiksi ruuvaus tiettyyn syvyyteen turvallista.


Näitä työvälineitä ja menetelmiä käyttämällä on mahdollista paikantaa turvallisesti seinän sisäiset sähkö- ja vesijärjestelmät ennen varsinaisten rakennustöiden aloittamista. Turvallisuussyistä on kuitenkin aina suositeltavaa konsultoida ammattilaista, erityisesti suurissa tai monimutkaisissa projekteissa.


Vinkit ja varoitukset

Älä poraa suoraan pistorasioiden tai vesiliitäntöjen lähelle. Tämä on alue, jossa johtoja ja putkia kulkee yleensä eniten.


Huomioi seinämateriaali: Eri seinämateriaalit, kuten betoni tai tiili, voivat vaikuttaa siihen, kuinka hyvin tunnistuslaitteet toimivat.


Monissa uusissa rakennuksissa käytetään myös muoviputkia, joita ei kaikilla tunnistimilla löydy.


Näiden keinojen avulla voi vähentää riskiä osua seinän sisällä kulkeviin sähköjohtoihin tai vesiputkiin, mutta jos olet epävarma, on parasta ottaa yhteyttä ammattilaiseen.


Omia merkintöjä:

2. Viemärin tukkeutuminen


Viemärin tukkeutuminen on yleinen ongelma, ja se voi aiheutua monista eri syistä, kuten rasvan, hiusten, ruoantähteiden tai muiden roskien kertymisestä putkiin. Tukos viemärissä kannattaa korjata mahdollisimman nopeasti, sillä se voi pahentua ja johtaa jopa vesivahinkoihin.


Tässä muutamia vinkkejä ja keinoja viemärin tukkeutumisen avaamiseen:

Kuuma vesi ja astianpesuaine


Kaada kuumaa vettä viemäriin. Kuuma vesi liuottaa rasvaa ja öljyjä, jotka ovat saattaneet muodostaa tukoksen.


Lisää muutama tippa astianpesuainetta, joka auttaa liuottamaan rasvaa. Anna veden ja astianpesuaineen vaikuttaa hetken ja huuhtele uudelleen kuumalla vedellä.


Käsikäyttöinen viemäripumppu (imukuppi)


Pumppu on yksinkertainen, mutta tehokas työkalu pienempien tukosten avaamiseen. Täytä viemäriin jonkin verran vettä ja aseta imukuppi tiiviisti viemärin päälle. Pumppaa muutaman kerran voimakkaasti, mikä saattaa irrottaa tukoksen.


Ruokasooda ja etikka


Kaada viemäriin puoli kuppia ruokasoodaa ja tämän päälle puoli kuppia etikkaa. Sooda ja etikka aiheuttavat kemiallisen reaktion, joka muodostaa kuplia, ja tämä voi auttaa irrottamaan tukoksen. Anna vaikuttaa noin 15–30 minuuttia ja huuhtele sitten kuumalla vedellä.


Viemärinavausaineet


Kaupoissa on saatavilla pesuainehyllyillä viemärinavausaineita, jotka voivat auttaa liuottamaan vaikeampia tukoksia. Nämä ovat usein tehokkaita rasvan ja orgaanisen aineksen poistamiseen. Niitä on saatavilla sekä liuoksena että rakeina.


Käytä kuitenkin varoen ja noudata tarkasti käyttöohjeita, sillä nämä aineet ovat voimakkaita ja voivat aiheuttaa hengityshaittoja tai vahingoittaa putkia, jos niitä käytetään liikaa.


Putkiston avaaminen ja puhdistaminen (viemäriavain)


Jos muut keinot eivät auta, voit yrittää avata viemärin käsin. Esimerkiksi lavuaarin alla olevan vesilukon voi irrottaa ja puhdistaa, sillä sinne kertyy usein hiuksia ja muita roskia.


Laita putkiston alle pesuvati, sanko tai iso kulho, jotta putkistosta valuva likavesi ei valu kaapin rakenteisiin ja lattialle. Käytä hanskoja ja suojaudu roiskeilta.


Milloin kutsua ammattilainen?


Jos mikään edellä mainituista menetelmistä ei auta tai tukos on pahentunut niin, että vettä nousee ylös muualta viemäristä, kannattaa kutsua putkimies. Ammattilaisilla on käytössään tehokkaampia laitteita, kuten viemärikamera tai viemärin avauskone, joilla tukokset saadaan avattua turvallisesti ja perusteellisesti.


Kuvalähteet: www.vecteezy.com/free-photos/painting

3.Tahran poistaminen tapetista




Mitä pitempään tahra on ollut tapetissa, sitä vaikeampaa on sen poistaminen.





Tahran poistaminen tapetista voi olla hankalaa, koska tapetti voi olla herkkä erilaisille puhdistusaineille ja kosteudelle. Tässä muutama yleinen vinkki, joiden avulla voit kokeilla tahran poistamista varoen:

Kostea liina


Kastele puhdas, pehmeä liina haalealla vedellä ja väännä se niin kuivaksi kuin mahdollista. Tapetit eivät kestä suurta kosteutta, joten liina ei saa olla liian märkä. Painele tahraa varovasti, älä hiero, sillä hankaus voi levittää tahraa ja vaurioittaa tapetin pintaa.


Astianpesuaine


Jos pelkkä vesi ei riitä, lisää veteen muutama tippa mietoa astianpesuainetta. Kastele liina astianpesuainevedellä ja purista se lähes kuivaksi. Pyyhi tahra varovasti. Muista testata pesuaine ensin huomaamattomaan kohtaan, sillä jotkin tapetit saattavat haalistua tai menettää värinsä.


Pestävän tapetin kuivapesuaineen voit tehdä helposti itsekin. Sekoita ½ dl nestemäistä astianpesuainetta kahteen desilitraan lämmintä vettä. Vatkaa seosta sauvasekoittimella, kunnes siitä muodostuu runsaasti vaahtoa. Ota sitten kuivaa vaahtoa pesusieneen ja pyyhi tapettiseinät sillä.


Valkoinen etikka


Jos saippuavesi ei riitä, kokeile laimeaa etikkaliuosta (1 osa etikkaa ja 3 osaa vettä). Etikka voi auttaa poistamaan rasvatahroja ja muita pinttyneitä tahroja. Testaa liuos ensin pienelle, huomaamattomalle alueelle.


Taikasienet


Taikasieni eli melamiinivaahto voi olla tehokas, mutta sitä tulee käyttää hyvin varovasti tapetilla, koska sen teho perustuu kitkaan, mikä puolestaan voi vioittaa paperitapettia. Kastele taikasieni ja purista ylimääräinen vesi pois. Painele tahraa varovasti, älä hiero. Kokeile ensin näkymättömään kohtaan, sillä taikasieni saattaa poistaa väriä tai vaurioittaa pintaa.


Kolajuoma


Kolajuomaa käytetään pääasiassa janon sammuttamiseen, mutta sitä voi käyttää myös tahrojen poistoon. Hiero tahriintunutta kohtaa kolajuomalla, se irrottaa likaa tehokkaasti.


Erikoistahrojen poistaminen


Rasvatahrat: Aseta paperiarkin tai talouspaperin pala tahraa vasten ja käy sen päältä kevyesti lämpimällä silitysraudalla. Rasva voi imeytyä paperiin. Ole varovainen, ettet jätä rautaa tapettiin liian pitkäksi aikaa.


Kynä- tai tussijäljet: Kokeile varovasti isopropyylialkoholia (apteekista) vanupuikolla tai pumpulilla. Testaa kuitenkin ensin huomaamattomaan kohtaan, sillä alkoholi voi haalistuttaa värejä. Joskus pieni muste- tai kynäjälki voidaan poistaa tavanomaisella kumilla. Tahranpoistotikut, joita voi ostaa hyvin varustelluista tavarataloista, voivat olla myös tehokkaita tietyntyyppisille tahroille. Hopeankiillotusaine poistaa värikynän jäljet tapetista, joka sietää pesua.


Vesipohjaiset maalit ja musteet: Veden ja pienen määrän astianpesuaineen pitäisi toimia, mutta jälleen, testaa ensin huomaamattomaan kohtaan. Kloriitti poistaa mustetahrat tapeteista.


Erityiset tapetinpuhdistusaineet


Jos kyseessä on erityinen, vaikeasti poistettava tahra (esim. rasvatahra, maali), voi olla järkevää käyttää tapetille tarkoitettuja erityisiä puhdistusaineita. Varmista, että ne soveltuvat käytettäväksi tapetillasi.


Vältä näitä aineita


Vahvat kemikaalit, kuten kloorivalkaisuaine tai alkoholia sisältävät puhdistusaineet, voivat vahingoittaa tapettia tai haalistaa sen värejä.


Liiallinen kosteus voi saada tapetin kupruilemaan tai irtoamaan.


Jos tahra ei lähde ja tapetti vahingoittuu helposti, vaihtoehto voi olla tahran peittäminen tai korjaus. Tapetille voi olla saatavilla samanväristä paikkaustapettia, tai voit kokeilla peittämään alueen esimerkiksi sisustuselementillä.

